Nr. Înreg.: 27038 / 01.08.2025

**în atenția: Facultăților Universității Tehnice din Cluj-Napoca,**

Conform art. 8.1.1 din **Procedura Operațională privind cazarea și decazarea în/din căminele studențești ale Universității Tehnice din Cluj-Napoca** "Cazarea se face la cererea studenților, în funcție de locurile disponibile din fiecare cămin, la capacitatea maximă de cazare a camerei, în condiții normale de funcționare."

Solicitarea de cazare se face online la adresa : [**https://websinu.utcluj.ro**](https://websinu.utcluj.ro) până la data de **15 septembrie 2025.**

*În mod excepțional,* cererile de cazare vor fi depuse la Secretariatele facultăților, de următoarele categorii:

* Studenții căsătoriți;
* Studenții doctoranzi;
* Angajații tineri ai UTCN (până la vârsta de 30 ani);
* Cazurile sociale.

Observație: *Studenții familiști și angajații tineri ai UTCN* pot beneficia de cazare în camere cu două locuri, în conformitate cu Regulamentul de Taxe pentru anul universitar 2025 – 2026 al Universității Tehnice din Cluj-Napoca, în limita locurilor disponibile, pe baza unei cereri depuse la secretariatele facultăților, care va fi însoțită de următoarele documente:

* Adeverința de student sau dovada de angajat UTCN;
* Copie după cartea de identitate;
* Copie după certificatul de căsătorie;
* Fișa de confirmare a studentului doctorand;
* Adeverința de masterand.

Actele doveditoare pentru întocmirea dosarului de cazare pe caz social pentru anul universitar 2025-2026 sunt aceleași cu cele pentru burse sociale și trebuie depuse la Secretariatul facultății până la data de **15 septembrie 2025**.

Pot beneficia de cazare pe **caz social** și următoarele categorii de *studenți* *bugetari*:

1. Studenții cu unul sau ambii părinți decedați;
2. Studenții din familii monoparentale;
3. Studenții proveniți de la casele de copii/plasament familial;
4. Studenții aflați în evidență cu anumite boli, conform **HG 558/1998**;
5. Studenții al căror venit pe membru de familie este mai mic decât venitul minim pe economie.
6. Studenții din grupurile defavorizate definite conform **Legii asistenței sociale nr. 292/2011**, cu modificările și completările ulterioare, și a **HCA nr. 91 a UTCN din 01.07.2025**, privind gratuitățile și reduceri de taxe pentru studenți, Anexa 1, ce detaliază persoanele care fac parte din grupul vulnerabil:
* persoanele care se află în sistemul de protecție a copilului sau provin din acest sistem (se face dovada prin: hotărârea comisiei pentru protecția copilului sau, după caz, hotărârea instanței prin care a fost dispusă măsura de protecție specială, conform prevederilor Legii nr. 272/2004 privind protecția și promovarea drepturilor copilului, republicată, cu modificările și completările ulterioare);
* persoanele din familiile beneficiare de ajutorul social potrivit prevederilor Legii nr. 416/2001 privind venitul minim garantat, cu modificările și completările ulterioare (se face dovada prin: copia deciziei pentru plată a directorului executiv al agenției județene pentru plăti și inspecție socială, respectiv a municipiului București sau talonul de plată);
* persoanele care fac parte din familii beneficiare de alocație pentru susținerea familiei potrivit prevederilor Legii nr. 277/2010 privind alocația pentru susținerea familiei, republicată, cu modificările și completările ulterioare (se face dovada prin: copia deciziei pentru plată a directorului executiv al agenției județene pentru plăti și inspecție socială, respectiv a municipiului București sau talonul de plată);
* persoanele fără adăpost (se face dovada prin: adeverință eliberată de primăria din cadrul unității administrativ-teritoriale în care trăiesc, prin care se certifică faptul că nu au domiciliu în acea unitate administrativ-teritorială și nici în altă unitate administrativ-teritorială de pe teritoriul României conform informațiilor obținute de la evidența populației);
* persoanele cu handicap beneficiare ale prevederilor Legii nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare (se face dovada prin: copia certificatului de încadrare în grad de handicap, emis de comisiile de evaluare de la nivel județean sau al sectoarelor municipiului București);
* persoane care prezintă dependență de droguri sau de alcool (se face dovada prin: copia certificatului de încadrare în grad de handicap, emis de comisiile de evaluare de la nivel județean sau al sectoarelor municipiului București).

**Director General Administrativ**

**Ec. Cornel Mureșan**